Auton

**Autonak** *Doctor Who* zientzia fikziozko telesail britainiarreko fikziozko arraza estralurtarra da. Plastikozko izakiak dira, *Nestene Kontzientziak* kontrolatzen dituena, eta dendetako erakuslehioetako manikien itxura dute. Doktorearen etsai beldurgarrienetakoak dira.

## Deskribapena 
*Nestene Kontzientzia* plastikozko meteoritoetan Lurrera iritsitako garun kolektiboa da. *Auto Plastics* konpainian sartu eta autonak ekoizten hasi zen, plastikozko izaki bizidunak.

Auton arruntak manikien antzekoak dira. Errobotaren antzeko mugimenduak soilik egiten dituzte eta mutuak dira. Eskuetan suzko armak ezkutatuta dituzte. Badira ordea auton sofistikatuagoak ere, gizakien antzera funtzionatzen dutenak, baina plastikozko azalaren distirak eta tonurik gabeko ahotsak salatzen ditu.

Aro berriko denboraldietan gizakien antza %100ean dute.

## Istorioa 
### Aro klasikoan 
Nesteneak *Doctor Who* telesailean agertzen diren estralurtarren artean Unibertsoko zaharrenetakoak dira. Hasierako garai ilunean dagoeneko existitzen zirela esaten da, Racnoss, Vanpiro handiak eta Carrioniteekin batera. "Spearhead from Space" (1970) atalean Lurra inbaditzea erabakitzen dute eta Gobernuko kide esanguratsuenak ordezkatzen dituzte haien itxura hartuz, benetan garro askodun zefalopodoak dira. Bigarren agerpenean ohiko objetuak auton izateak kezka sortu zuen gizartean, ez ote zen beldurgarriegia haurrentzako. Lorden Ganberan ere aipatu zuen kezka hau Bacon baronesak.

### Aro berria 
Aro berriko lehenengo atala, "Rose" (2005), autonen inbasio berri batekin hasi zen. Rose Tyler merkatalgune bateko dendaria da eta sotoan harrapatuta gelditzen da manikien biltegian, eta hauek mugitzen hasten direnean bederatzigarren Doktorea agertu eta salbatu egiten du. Nesteneak telegarraio bidez iritsi ziren Lurrera, haien proteina iturria zen planeta Denboraren Gerran suntsitua izan baitzen. Lurra haientzako planeta aproposa izanik gizakia suntsitu nahi zuten, gizakia planeta alferrik galtzen ari baita hainbeste ke, olio eta kutsatzaile askatuz. Rosek Doktoreak prestaturiko "disoluzio antiplastikoa" jaurti zuen Nestene Kontzientzia aurkitzen zen plastikozko upelean, eta honek eztanda egin zuen. Atalean ez da "auton" izena aipatzen baina bai Nestene Kontzientzia. Bertan esaten da autonak telepatia bidez mugitzen diren kopiak direla, baina originalek bizirik mantendu behar dutela.

"The Pandorica Opens" (2010) atalean Amy Ponden oroitzapenak erabilita desagertua zen plastikozko Rory Williams senargaia berreraikitzen dute, Doktorea erakarri eta suntsitzeko helburuaz. Rory Williams erromatar zenturioia da eta bere konpainia guztia ere autona da. Gizakiak dirudite %100ean, eta Roryk Amyrekiko maitasuna ere garatu du. Eskuetan ezkutatzen dituzten armak ere garatuagoak dira, laser izpiak darabiltzate. Roryk Amyri tiro egingo dio Nestene Kontzientziak behartuta, baina Doktoreak aginduko dio Amy Pandorican sar dezala errekuperatu dadin. Rory Williams den autonak Amyrekiko duen maitasunarengatik bi mila urte igaroko ditu Pandorica kutxa zaintzen. 

## Iruditegia 

Irudi:Doctor Who Experience (3203584792).jpg|Autonak.
Irudi:Dr. Who Exhibition at the Kelvingrove (4006575428).jpg|Autonak.
Irudi:Auton (3132192799).jpg|Auton ezkongaia.
Irudi:Doctor Who Experience (3202736207).jpg|Eskuan duen arma.

## Erreferentziak 
## Kanpo estekak